Acsni tapasalh ju ani taxtokni pus ju Jesús alh ju lakꞌachakꞌan Jerusalén chai ju acsni ixcꞌatanꞌan ixjunita ju israelitanin.
Ju lakꞌachakꞌan Jerusalén ixꞌalin lakatam malhtich junta ixꞌapumanucan ju borregojni.
Chai anch ixvi lakatam tanque ju ixjuncan lacalhihebreo Betesda.
Chai ixꞌalin lakaquis samakspaꞌ.
Ju anch na lhu ixꞌamamacanta ju takꞌankꞌanin.
Ju aliꞌin va alakꞌachꞌix ixtajunita.
Ju aliꞌin va ixchꞌantakꞌalhita.
Ju aliꞌ va ixtaxixta laꞌixlacatunaꞌan.
Sich yuꞌunch ju ixtapacxanch ni calucunulh ju xcan.
Aktamixnin pumatam anquilh ixmalucuni ju anuꞌ xcan.
Chai ju pꞌulhnan catajuyaꞌ ju lacatanque acsni lucununtach ju xcan pus palai ixjun mas va tuchi takꞌankꞌat cachꞌapalh.
Chai ixma pumatam lapanac ju ixpacxanta ixtakꞌankꞌat lakapꞌuxamcautsajin cꞌata.
Ju Jesús laktsꞌilh junta ixma.
Chai cꞌatsalh ni na makꞌaniya takꞌankꞌat ju ixchꞌapata.
Pus junich:
―Ja lacꞌasqꞌuin ni palai aꞌuntꞌi.
Pus akꞌalhtayanalh ju anuꞌ takꞌankꞌan.
Junich:
―Quiꞌamigo matiꞌ xamatiꞌ ju lai aquimuju ju lacxcan acsni tꞌajun lucunuꞌ.
Acsni ictajuputun ju quitꞌin akꞌantamch tajumapa.
Ju Jesús junich:
―Akꞌostꞌaꞌulhch.
Asactꞌich ju mimputaman chai alhtꞌanch.
Ju acsnich lana palai va ju lapanac.
Saclh ju ixputaman chai alhtanalh.
Ju acsnich avilhchan paꞌastacni ixjunita.
Ju acsnich ju xalackꞌajin israelitanin chani tajuni ju anuꞌ takꞌankꞌan ixjunita:
―Ju chavai avilhchan paꞌastacni junita.
Jantu lhijun lacalhamapꞌaksin ni lai acꞌucꞌa ju mimputaman.
Pus ju takꞌankꞌan ixjunita alackꞌalhtailich.
Ajunich:
―Ju palai xaquinavi isꞌakstu ju xaquijuni ni acsaclh ju quimputaman chai acꞌalhtanalh.
Pus palai taquilhasacmi.
Tajuni:
―Tis chavaich ju xajunan ni asactꞌich ju mimputaman chai alhtꞌanch.
Pus ju anuꞌ ju palai ixnavicanta jantu ismispai tichi chavaich ju palai ixnavita.
Ju Jesús ixmakpulacnatꞌajun laꞌixtalhavat lapanacni ju ixtayanalh anch.
Chai ju astan lacpujitat ju tꞌalapakxtoklh ju Jesús ju anuꞌ ixcꞌuchꞌuta.
Chai junich:
―Alaktsꞌich.
Palaich unitꞌa.
Tun alactꞌuꞌunumpꞌalh.
Tun palai macxcai camilh ju mimakꞌalhkꞌajnat.
Ju anuꞌ lapanac alh ajuniniꞌ ju xalackꞌajin israelitanin ni yuchach ju Jesús ju palai ixnavita.